Aalborg DH har skrevet kontrakt med 25-årige Maria Olsson, der kommer fra den svenske klub Team Eslöv. Hun har skrevet en 2-årig kontrakt med den nordjyske klub. - Der er ikke nogen tvivl om, at vi har haft store problemer på målmandsposten i indeværende sæson, og derfor har vi valgt at gå ud og styrke den post til næste sæson. Vi vil simpelthen sikre os, at vi har to kompentente målmænd, som kan spille, siger adm. Direktør i Aalborg DH Lars Steffensen. Aalborg DH er svækket på målmandsposten fordi Søs Søby er ude med en knæskade. Det har betydet, at Ana Vojcic har måttet dække målet alene for aalborggenserne. Maria Olsson siger til TV2/Nord, at hun ser Aalborg DH som en klub med potentiale, hvor hun også selv kan udvikle sig. Lige nu har hun en redningsprocent på 46 % i målet for Team Eslöv. - Jeg synes, hun er en rigtig spændende målvogter, som ligger nummer ét i forhold til redningsprocenter i den svenske eliteserie. Jeg tror, at Maria er en målvogter, som vi kommer til at se og høre meget til, og mine forventninger til hende er store, siger cheftræner Allan Heine. Maria Olsson starter i Aalborg DH i juli 2012.

Referat:
Fra næste sæson vil Aalborg DH være forstærket på målmandspladsen.